*Превод от английски език*

**Съюз на търговско-промишлените палати и**

**стокови борси на Турция (TOBB)**

**ДО Г-Н ЦВЕТАН СИМЕОНОВ**

**ПРЕДСЕДАТЕЛ НА УС НА**

**БЪЛГАРСКАТА ТЪРГОВСКО-**

**ПРОМИШЛЕНА ПАЛАТА**

Дата: 25.07.2016

Изх. № 0411/13965

Относно: Опит за преврат

Уважаеми г-н Председател,

На 15 юли, петък, беше направен опит за преврат за сваляне на демократично избраното правителство на Турция от фракция на турските въоръжени сили. Опитът беше осуетен със съвместните усилия на турските сили за сигурност, които останаха верни на избраното правителство, и турския народ. Тълпи от граждани излязоха по улиците и площадите на големите градове, за да защитят правителството, особено след призива на Президента Ердоган гражданите да противодействат на опита за преврат на всяка цена.

Турция има дълга история на военни преврати, но това беше първият път, когато конспираторите срещнаха съпротива от обикновените граждани. В резултат на това, за нещастие броят на жертвите, между които и цивилни граждани, нарастна значително през нощта до 246 души, главно в Анкара и Истанбул.

Опитът за преврат е организиран от Терористичната организация на Фетхуллах Гюлен (FETO), която е започнала да инфилтрира свои привърженици както в държавния апарат, така и в турските въоръжени сили, още в края на 80-те години. Техният заговор за сваляне на режима и придобиване на контрол е включвал бомбардировки на турския парламент чрез турски самолети и военни хеликоптери. Заговорниците не са се поколебали да стрелят срещу невъоръжени цивилни и да прегазват автомобили с граждани в тях.

След потушаването на опита за преврат и по съвет на Националния съвет за сигурност, Кабинетът обяви извънредно положение в страната. Причината за въвеждане на извънредното положение е да се ускори съдебният процес и едновременно с това да се възстанови общественият ред. Бихме искали да ви информираме, че ежедневният живот в страната и всички функции на правителството се нормализираха след този непростим опит. Целта на извънредното положение е да се съкрати процесът на нормализиране на обстановката и незабавно да се стабилизира турската икономика.

Има доказателства, че Терористичната организация на Фетхуллах Гюлен се е промъкнала и в други основни държавни институции. Ето защо се извършват разследвания в образователните, съдебните и правоохранителните органи на Турция с цел разобличаване на членовете на движението и потенциални съконспиратори.

Извънредното положение трябва да се тълкува като усилие на правителството да се нормализира животът след травматичната петъчна вечер. Особено внимание се обръща на запазването на икономическата стабилност в предстоящите седмици и непоколебимостта на Турция по отношение на статута й на отворена пазарна икономика.

Един позитивен аспект от събитията в петък вечер беше обединяващия им ефект върху социалния и политически спектрум. Лидерите на опозиционните партии незабавно осъдиха опита за преврат по националните медии и призоваха своите депутати веднага да отидат в Парламента. В отговор, позицията им беше публично оценена от Президента и от членовете на правителството, което доведе до разсейване на предишното политическо напрежение.

Ако петъчните събития показаха нещо, то е, че опитът на Турция с демокрацията е успешен в установяването на стремежа да се защитават демократичните принципи и избирателния процес.

Бихме искали да подчераем своята убеденост в демократичното бъдеще на Турция и да призовем нашите приятели да подкрепят процеса на нормализиране на обстановката в Турция, чиято цел е незабавно да се възстанови общественият ред.

Ще продължим да споделяме с Вас развитието на ситуацията в Турция.

С уважение,

Рифат Хисарчъклъоглу,

Председател